لحكمة د الجماعة

لحكمة د الجماعة هوّا لمجموع د لأراء ديال مجموعة متنوّعة د لأفراد لمستاقلين على بعضياتهوم، ف لموقابيل ديال رأي د حرايفي (متخصص) بوحدو (لحكمة د لفرد). وخا هاد لپروصي قديم بزاف، تّجليات ديالو ولات باينة كتر ف لعصر د لمعلومات ف سيتات د لويب بحال كورا ، ريديت ، سطاك إكستشينج ، ؤ ويكيپيديا، ؤ موارد خرة لي كاتعتامد على لمعرفة لجماعية د بنادم. واحد تّفسير ديال هاد لفينومين كيڭول بلي لحكم لفردي كيكون ديما فيه واحد "ضّجيج" (أخطاء، أحكام جاهزة...) بشكل ضمني، لي كيخلي لفرد مايوصلش ل لحقيقة، و بلي يلا خدينا لموعدّال ديال لأراء على مجموعة متنوعة ديال نّاس، كانقرّبو كتر ل تّصور لي كيمتّل لواقع، حيت داك ضّجيج على لمستوى لفردي كيلغي بعضياتو.

لحكمة د جّماعة كانلقاو تّطبيق ديالها ف لقانون، ف سّياسة، ف لفينونص و بزاف د لمجالات خرين لي كيعتامد لقرار فيهوم على معرفة عامة د لعالم ؤلا تقدير تقريبي، ماشي على معرفة دقيقة ديال مجال محدد لي نقدرو نعتامدو فيه على شي واحد متخصص (حرايفي ديال لمجال). ف شلا حالات كانلقاو بلي جّواب لي نتجاتو لحكمة د جّماعة، كيكون ب نفس لقيمة ؤلا شي مرات حسن من جّواب ديال حرايفي.

ف نضرية د لختيار الجتيماعي ، طيوريم د الجوري  كيعطي دليل شكلي على لأفضلية ديال لحكمة د جّماعة، تحت شروط محددة. هاد شّروط ؤ نّتايج لي كيترتبو عليهوم باقين تحت نيقاش، ولاكين لمنطقية ديال طّيوريمات براسهوم مافيها شك. أقدم طيوريم د الجوري هوّا طيوريم د الجوري د كونضورصي  لي كيرجع ل 1785.

واحد من أول لفلاسفة لي هضرو على لحكمة د جّماعة هوّا أرسطو ف كتابو سّياسة. ف هاد لكتاب كيڭول:

ف لفترة لعصرية، لمفهوم ديال لحكمة د جّماعة تنتاشر ب سباب واحد لكتاب عنوانو لحكمة د الجماعة لي صدر ف 2004، من تأليف دجيمس سوروڤيكي.

كاينين نتيقادات ل هاد لمفهوم، حيت ماشي ديما كيكون قابل ل تّطبيق، سيرتو فاش لأراء د لأفراد ماكيكونوش مستاقلين ؤلا ماكيكونوش لأفراد عندهوم معرفة كافية باش يعطيو رأي عندو قيمة، ؤلا كاتسيطر عليهوم لعقلية د لقطيع. ف 2018، واحد دّراسة علمية تنشرات ف مجلة نيتشر، بيّنات بلي لحكمة د الجماعة تقدر تحسّن كتر يلا لأفراد تجمعو ف جماعات صغيرة ؤ ناقشو شي موضوع بيناتهوم، قبل مايعطيو رّأي لفردي ديالهوم.

 شروط د لحكمة د الجماعة عند سوروڤيكي 
على حساب سوروڤيكي، كاينين ربعة د شّروط لي خاصها تّوفر باش تكون لحكمة د الجماعة:
 الجماعة خاص تكون عندها لإمكانية ديال تنوع لأراء
 رّأي ديال فرد خاصو يكون مستاقل على لأراء د أفراد خرين ؤ مايكونش متأتر بيهوم
 أي فرد من لأفراد خاصو يكون قادر يكوّن رأي ديالو ب لمعرفة لفردية ديالو
 الجماعة خاصها تكون قادرة تجمع لأراء لفردية ف رأي ؤلا قرار جماعي
 مصادر 

تصنيف:لفلسفة
تصنيف:مقالات فيها مصدر و 3000 بايت
تصنيف:پسيكولوجيا د لغاشي
تصنيف:لغاشي
تصنيف:ديموقراطية